K. Sárközy, poslankyňa: (2002-02-22):
I. Presperín, podpredseda NR SR: Ďakujem. Pán poslanec Delinga. P. Delinga, poslanec: Vážený pán predsedajúci, panie poslankyne, páni poslanci. Ja sa zapájam do rozpravy k tomu návrhu zákona, ktorý predložila Klára Sárközy a Ján Langoš. Nemám proti tomu nič, súhlasím s tým, že tento zákon treba novelizovať a tie ustanovenia z toho treba vypustiť, podporujem toto, len nie som akosi uspokojený s tým, aké predložila vláda stanovisko, že zatiaľ podstatné veci neboli vyriešené ani v ústavnoprávnom výbore a ani predkladatelia nereagovali na ne podľa mňa adekvátne. Ja sa nemôžem uspokojiť najmä s tým, kde vláda namieta v bode 4, že sa má vypustiť vlastne znenie o tej rodine, ktorej splní svoj spoločenský účel. To považujem ako za najvážnejšiu prekážku pre to, aby som s plným svedomím mohol hlasovať za úpravu tohto zákona. Keďže ani v úvodnej reči sme sa k tomu nedopracovali a nikto nepredložil tu pozmeňujúce návrhy, ja si myslím, že by bolo správnejšie, keby predkladatelia mohli toto jasné stanovisko vlády k tomuto návrhu zákona určitým spôsobom dopracovať, a preto ja dávam, nech sa na mňa nehnevajú predkladatelia, návrh podľa § 73 ods. 3 písm. a) vrátiť návrh zákona na prepracovanie s tým, aby sa akceptovali tieto veci a neskoršie, to znamená na ďalšej schôdzi, aby sme ho schválili, tak ako si to oni aj my predstavujeme. Ďakujem pekne. I. Presperín, podpredseda NR SR: Ďakujem, pán poslanec. Vyhlasujem rozpravu o tomto bode programu aj o tom predchádzajúcom za skončenú. Pán poslanec Orosz, chcete sa vyjadriť? Nech sa páči. L. Orosz, poslanec: Ďakujem pekne, ale tie diskusné príspevky boli k druhému návrhu zákona, takže vznikla taká alogická situácia. Ja chcem ešte raz požiadať o podporu toho návrhu, ktorý som predkladal, v mene pani poslankyne Angelovičovej. I. Presperín, podpredseda NR SR: Ďakujem. Pani poslankyňa ako spravodajkyňa sa chce vyjadriť, nech sa páči. M. Kolláriková, poslankyňa: Ďakujem. Vážený pán predsedajúci, k návrhu zákona, ktorý ja spravodajcujem, tlač 1251, v rozprave vystúpil jeden pán poslanec, a to pán Hoffmann, ktorý predložil návrh uznesenia, ktorého cieľom je zmeniť miesto sídla matričného úradu do Badína a z Hrochote. Ak dovolíte, pán predsedajúci, môžete dať najskôr hlasovať o návrhoch... I. Presperín, podpredseda NR SR: Pani spravodajkyňa, ja som sa pýtal, či sa chcete najskôr vyjadriť ako spravodajkyňa. Potom by sme. Nie. Tak poprosím vás, ešte musím dať slovo ďalšiemu navrhovateľovi pánu poslancovi Langošovi, potom sa vrátime k hlasovaniu podľa jednotlivých zákonov. Máš slovo, pán poslanec. J. Langoš, poslanec: Ďakujem pekne za slovo. Mňa inšpiroval predseda ústavnoprávneho výboru doktor Orosz, chcel by som tiež ako on požiadať snemovňu o podporu môjho návrhu zákona. Ďakujem pekne. I. Presperín, podpredseda NR SR: Ďakujem. Pani poslankyňa, pani spravodajkyňa, budeme hlasovať, nech sa páči, pani poslankyňa Kolláriková. Najskôr žiadam poslancov, aby prišli do rokovacej sály, počkajte chvíľočku, prosím vás, a dostavili sa na hlasovanie dvoch zákonov, o ktorých bola spoločná rozprava. Páni poslanci, žiadam vás, aby ste sa dostavili do rokovacej sály na hlasovanie. Žiadam pánov poslancov, panie poslankyne, aby prišli urýchlene do rokovacej sály na hlasovanie o jednotlivých návrhoch zákona aj procedurálnych návrhoch. Páni poslanci, ešte raz vás žiadam, aby ste prišli do rokovacej sály. Žiadam vás, aby ste prišli na hlasovanie. Pani poslankyňa ako spoločná spravodajkyňa, žiadam vás, aby ste teraz pristúpili k predkladaniu návrhov na hlasovanie k tlači 1260, to znamená k návrhu pána poslanca Langoša a Sárközy, poprosím vás, aby sme pristúpili k hlasovaniu o tom návrhu zákona, po ňom pristúpime k tlači 1261. Pán poslanec Kresánek tam bol spoločný spravodajca, prosím pán poslanec, predkladajte návrhy podľa spoločnej správy a pozmeňujúcich návrhov. P. Kresánek, poslanec: Áno, vážený pán predsedajúci, vážené poslankyne, vážení poslanci. Zo spoločnej správy vyplynul jeden pozmeňujúci návrh, ktorý gestorský výbor odporúča schváliť, a týka sa termínu účinnosti tohto zákona. Vážený pán predsedajúci, môžete dať hlasovať k tomuto pozmeňujúcemu návrhu zo spoločnej správy. I. Presperín, podpredseda NR SR: Prosím, páni poslanci, pán poslanec Delinga, nech sa páči, pred hlasovaním. P. Delinga, poslanec: Vážený pán predsedajúci a vážený pán spoločný spravodajca, ja som dal procedurálny návrh, aby sa tento návrh zákona vrátil na prepracovanie. Ja za to nemôže, že ste tam nesedili, kde máte sedieť. I. Presperín, podpredseda NR SR: Pán spravodajca, prosím, uveďte prvý návrh, o ktorom budeme hlasovať. P. Kresánek, poslanec: Áno, ospravedlňujem sa, tým, že bola spoločná diskusia, takže o prvom, vážený pán predsedajúci, dajte hlasovať o návrhu pána poslanca Delingu o tom, aby Národná rada nepokračovala v rokovaní o tomto zákone. I. Presperín, podpredseda NR SR: Páni poslanci, hlasujeme o tlači 1260, tak, prosím, hlasujte o tomto návrhu, ktorý predložil spravodajca poslanec Kresánek. Hlasujte. Hlasujeme o návrhu pána poslanca Delingu. Hlasujte. Hlasujte. (Hlasovanie.) Prítomných je 87 poslancov, za 21, proti 51, zdržalo sa 11, nehlasovali 4. Tento návrh nebol schválený. Pristúpime k ďalšiemu hlasovaniu. P. Kresánek, poslanec: Takže vážený pán predsedajúci, môžete dať hlasovať o jedinom pozmeňujúcom návrhu zo spoločnej správy, ktorý sa týka termínu účinnosti. Môžete dať hlasovať. I. Presperín, podpredseda NR SR: Dávam hlasovať o tomto návrhu. Prosím, hlasujte. Žiadam vás páni poslanci, aby ste sa okamžite dostavili do rokovacej sály. Páni poslanci, žiadam vás, aby ste prišli do rokovacej sály. Páni poslanci, žiadam vás, aby sme hlasovali o predloženom návrhu pána poslanca Kresánka. Bol tam jeden pozmeňujúci návrh k tlači 1260. Prosím, hlasujte. Hlasuje. Hlasujeme. Pani poslankyňa Pčolinská. (Hlasovanie.) Prítomných je 76 poslancov, za 72, proti nikto, zdržali sa 4, hlasovali všetci. Konštatujem, že návrh bol schválený. Ďalej žiadam poslancov, aby neodchádzali z rokovacej sály. P. Kresánek, poslanec: Vážený pán predsedajúci, z rozpravy vyplynul jeden pozmeňujúci návrh pána poslanca Langoša, ktorý obsahoval tri body. Štvrtý bod už nie je aktuálny, pretože bol schválený, a bod 2 sa týka § 23, bod 3 § 46. Máte to rozdané v laviciach. Takže nebudem to nejako komentovať ďalej. Dajte hlasovať o týchto pozmeňujúcich návrhoch pána poslanca Langoša. I. Presperín, podpredseda NR SR: Hlasujeme, páni poslanci, o pozmeňujúcich návrhoch pána poslanca Langoša. Hlasujte. (Hlasovanie.) Prítomných je 77 poslancov, za 66, proti 1, zdržalo sa 9, nehlasoval 1. Schválené návrhy. Ďalej. P. Kresánek, poslanec: Vážený pán predsedajúci, na základe odporúčania gestorského ústavnoprávneho výboru dajte hlasovať o to, že posúvame tento návrh zákona do tretieho čítania. I. Presperín, podpredseda NR SR: Dávam hlasovať o tomto návrhu, o postúpení do tretieho čítania. Hlasujte, páni poslanci. Hlasujte. (Hlasovanie.) Prítomných je 79 poslancov, za 72, proti nikto, zdržalo sa 6, nehlasoval 1. Konštatujem, že Národná rada schválila tento návrh zákona do tretieho čítania. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Nie je tomu tak. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o návrhu zákona ako o celku. Hlasujeme o návrhu zákona ako o celku, páni poslanci. Hlasujte, prosím. Hlasujte. (Hlasovanie.) Prítomných je 96 poslancov, za 87, proti nikto, zdržali sa 4, nehlasovali 5. Konštatujem, že sme schválili návrh poslancov Sárközy a Langoša na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov. Teraz nasleduje hlasovanie o návrhu novely zákona o rodine a ďalších zákonov, ktorú za skupinu poslancov odôvodňoval pán poslanec Orosz a mali ste ju ako tlač 1261. Prosím pani spoločnú spravodajkyňu Kollárikovú. Pýtam sa, či môžeme pristúpiť k hlasovaniu. M. Kolláriková, poslankyňa: Áno, pán predsedajúci, môžeme pristúpiť k hlasovaniu. I. Presperín, podpredseda NR SR: Prosím, uveďte návrh. M. Kolláriková, poslankyňa: Pán predsedajúci, ako som už uviedla, tak v rozprave vystúpil jeden poslanec, ktorý dal návrh uznesenia na zmenu sídla matričného úradu. Ale najskôr by sme mali hlasovať o spoločnej správe o 11 bodoch a ja navrhujem, aby sa o týchto bodoch hlasovalo en bloc. Môžete dať hlasovať. I. Presperín, podpredseda NR SR: Prosím. Hlasujeme o návrhoch zo spoločnej správy. Spravodajkyňa uviedla, aby sme hlasovali o týchto en bloc spoločne, teda s odporúčaním schváliť, pani poslankyňa. M. Kolláriková, poslankyňa: En bloc schváliť. I. Presperín, podpredseda NR SR: Takže, prosím, hlasujte. (Hlasovanie.) Prítomných je 80 poslancov, za 62, proti nikto, zdržalo sa 9, nehlasovalo 9. Konštatujem, že tieto návrhy boli prijaté. Poďme k návrhom z rozpravy. M. Kolláriková, poslankyňa: Môžete dať hlasovať o návrhu uznesenia pána Hoffmanna. I. Presperín, podpredseda NR SR: Prosím pokoj, páni poslanci. M. Kolláriková, poslankyňa: Môžete dať hlasovať, o pozmeňujúcom návrhu o uznesení pána Hoffmanna, aby bol presunutý matričný úrad. I. Presperín, podpredseda NR SR: Prosím, hlasujte. Pardon, ruším toto hlasovanie, páni poslanci. Ruším toto hlasovanie s tým, že to je uznesenie, a preto budeme o ňom hlasovať až potom, keď schválime zákon ako celok. Beriem toto hlasovanie späť a ruším hlasovanie o tomto návrhu. Môžeme ďalej, pani poslankyňa? M. Kolláriková, poslankyňa: Viac pozmeňujúcich návrhov nebolo. I. Presperín, podpredseda NR SR: Môžeme ísť do tretieho čítania? M. Kolláriková, poslankyňa: Áno. I. Presperín, podpredseda NR SR: Tak navrhnite. M. Kolláriková, poslankyňa: Pán predsedajúci, môžete dať hlasovať o návrhu ako o celku. I. Presperín, podpredseda NR SR: Nie, nie. Už sme v treťom čítaní? Ešte sme neprešli. M. Kolláriková, poslankyňa: Áno. V treťom čítaní. (Reakcie z pléna.) I. Presperín, podpredseda NR SR: Pani poslankyňa... M. Kolláriková, poslankyňa: Pán predsedajúci, mám splnomocnenie na to, aby tento návrh zákona mohol prejsť do tretieho čítania. I. Presperín, podpredseda NR SR: Tak prosím, to sme chceli počuť. Prosím, nech sa páči, hlasujte. Hlasujeme o postúpení do tretieho čítania. Hlasujte. (Hlasovanie.) Prítomných je 94 poslancov, za 64, proti 1, zdržalo sa 24, nehlasovalo 5. Rozhodli sme, že tento návrh prešiel do tretieho čítania. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Nie je tomu tak. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o návrhu zákona ako o celku. Prosím, keby ste sa prezentovali a hlasovali o návrhu zákona ako o celku. Poprosím vás o pokoj v poslaneckej snemovni. Hlasujte. Áno, o celku. (Hlasovanie.) Prítomných je 95 poslancov, za 59, proti 3, zdržalo sa 26, nehlasovalo 7. Konštatujem, že Národná rada schválila návrh skupiny poslancov na vydanie novely zákona č. 94/1963 Zb. o rodine, zákona č. 300/1993 Z. z. o mene a priezvisku a zákona č. 154/1994 Z. z. o matrikách. Pani spravodajkyňa, prosím, aby ste predložili ešte návrh na uznesenie. M. Kolláriková, poslankyňa: Pán predsedajúci, môžete dať hlasovať o návrhu uznesenia, ktorý predložil pán Hoffmann. Môžete dať hlasovať. I. Presperín, podpredseda NR SR: Hlasujeme o návrhu uznesenia pána poslanca Hoffmanna. M. Kolláriková, poslankyňa: O presune matričného sídla do Badína, čiže prehodnotenie sídla matričného úradu. I. Presperín, podpredseda NR SR: Prosím, hlasujeme. Hlasujte. Hlasujte. Hlasujeme. (Hlasovanie.) Prítomných je 90 poslancov, za 54, proti 1, zdržalo sa 21, nehlasovalo 14. Konštatujem, že návrh uznesenia sme prijali. Ďakujem pekne. Páni poslanci, pristúpime k hlasovaniu o ďalších návrhoch, ktoré vyplynuli z pléna Národnej rady. Včera boli poslancami podané tri návrhy na zmenu alebo doplnenie programu 54. schôdze Národnej rady Slovenskej republiky. O návrhu dám hlasovať v poradí, ako boli podané. Ako prvý podpredseda Národnej rady pán Hrušovský podal návrh, aby sme do programu schôdze zaradili informáciu o zámere prijímania aproximačných nariadení vlády Slovenskej republiky v prvom polroku 2002 ako tlač 1376 s tým, že by sme ju mali prerokovať ešte dnes. Dávam hlasovať o tomto procedurálnom návrhu. Prosím, hlasujte. Hlasujeme o informácii o zámere prijímania aproximačných nariadení vlády. Hlasujte. Hlasujte. Páni poslanci, prosím, aby ste sa prezentovali, inak vyhlásim ďalšiu 15-minútovú prestávku. V rokovacej sále je, áno, podľa rokovacieho poriadku jednoznačne, nebudem ho porušovať v žiadnom prípade. Ešte raz dávam hlasovať o tomto návrhu, páni poslanci. Predložil som procedurálny návrh v mene pána podpredsedu Hrušovského. Žiadam vás, aby ste hlasovali o tomto návrhu. J. Migaš, predseda NR SR: Vážené panie poslankyne, vážení páni poslanci, dovoľte mi, aby som na balkóne nášho parlamentu privítal pána Božoviča, predsedu Hornej komory Parlamentu Juhoslovanskej zväzovej republiky. (Potlesk.) I. Presperín, podpredseda NR SR: Pán podpredseda Hrušovský, nech sa páči.